b'\n_START_ARTICLE_\nCasa Josep Antoni Nel\xc2\xb7lo\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici d\'habitatges en cantonada format per baixos, entres\xc3\xb2l i tres pisos, encarregat per Josep Antoni Nel\xc2\xb7lo a l\'arquitecte municipal Francesc Rosell y Uget. Francesc Rosell disseny\xc3\xa0 al febrer de 1858 un edifici amb una decoraci\xc3\xb3 s\xc3\xb2bria per\xc3\xb2 elegant on s\'han suprimit fins i tot les m\xc3\xa8nsules dels balcons. Ocupa una parcel\xc2\xb7la molt regular que permet obrir dues obertures a la banda del carrer de la Uni\xc3\xb3 i fins a vuit obertures a la Rambla Nova de Tarragona, totes elles tenen balc\xc3\xb3. En la manera de situar l\'ornamentaci\xc3\xb3 de la fa\xc3\xa7ana, aix\xc3\xad com en la mida que es d\xc3\xb3na als balcons, es busca establir una ordenaci\xc3\xb3 jer\xc3\xa0rquica de l\'edifici. Amb aquest inter\xc3\xa8s s\'ha recalcat els extrems de la fa\xc3\xa7ana aix\xc3\xad com la part central amb la col\xc2\xb7locaci\xc3\xb3 de plafons imitant pilastres. Aix\xc3\xad mateix, s\'ha recalcat la zona dels baixos i sobretot de l\'entreplanta amb la col\xc2\xb7locaci\xc3\xb3 dels mateixos plafons decoratius (imitant pilastres) a banda i banda de cadascuna de les obertures. Horitzontalment, a l\'altura dels forjats (excepte del pis principal) trobem una imposta amb una franja horitzontal que separa els pisos. El coronament \xc3\xa9s amb una cornisa amb ampit._NEWLINE_El sistema constructiu \xc3\xa9s ma\xc3\xb3 i pedra arrebossada i pedra natural (emmarcs de les obertures i llosanes dels balcons). Cal destacar l\'acurat treball del ferro forjat. T\xc3\xa9 inter\xc3\xa8s la decoraci\xc3\xb3 de l\'aparador dels baixos en la zona de l\'eix amb la Rambla Nova per la seva disposici\xc3\xb3 i tipus de decoraci\xc3\xb3._NEWLINE_Edifici emblem\xc3\xa0tic ja que fou la primera edificaci\xc3\xb3 constru\xc3\xafda a la Rambla Nova, just en l\'eix d\'Uni\xc3\xb3 amb la zona portu\xc3\xa0ria.\n_START_SECTION_\nHist\xc3\xb2ria\n_START_PARAGRAPH_\nAquest edifici destacava per la seva botiga d\'estil "Art-D\xc3\xa9co", ara desapareguda, amb decoraci\xc3\xb3 molt acurada a base de combinar l\'aplacat de marbre en peces llises i de mitja canya per remarcar els aparadors. Les lletres del r\xc3\xa8tol de llaut\xc3\xb3 i el sistema de lones per tapar els aparadors eren els originals._NEWLINE_Sobre l\'any 1980 es tanc\xc3\xa0 la botiga, fent-se grans reformes a l\'interior de la  resta de l\'edifici per convertir-lo en oficines, encara que es conserva i neteja tota la fa\xc3\xa7ana.'